《姜山后岩洞》
宋代·陈曦

春山多少雨，染出碧云堆。
岩冷溜常滴，人閒洞自开。
摘花香入袖，题石笔黏苔。
茅屋在何处，桃花流水来。

作者简介：陈曦，字元和，鄞县（今浙江宁波）人。高宗绍兴八年（一一三八）进士（《宝庆四明志》卷八）。知休宁县，历国子正，给事中，自知制诰知濠州。召拜翰林学士，卒于官。事见《宋元学案补遗》卷一九。今录诗二首。